  Наталья Тетерина 27-тӥ оштолэзе Ульяновскын «Туристический сувенир» огъяросси вожвылъяськон-фестивальлэн улосвыл люкетэзлэн финалэз ортчиз. Отчы Удмуртиысь ӧнерчиос 74 чеберлыко киужъёсынызы пыриськизы. 18-эз соос пӧлысь пӧртэм номинациосын вормисьёс луизы но конкурслэн огъяросси люкетаз сюризы. Со сярысь ивортодэтъя «Удмуртия» агентстволы Ижкарысь Чеберлыко киужъёсъя элькун юртысь Удмуртиысь чеберлыко киужъёсты азинтонъя ёзэтлэн кивалтӥсез Наталья Прокопьева вераз. Солэн кылъёсызъя, конкурслэн Нижний Новгордын сӥзьыл радъяськись йылпумъян люкетаз Ижкарысь, Дэбес, Якшур-Бӧдья но Кизнер ёросъёсысь ужъёс потӥзы. Вожвылъяськонлэн улосвыл люкетаз вормисьёс пӧлы пӧртэм ӧръёсъя лэсьтэм ужъёс пыризы, кылсярысь, куэм пиосмурт дэрем, удмурт чалма, эктӥсь мунё но мукет. Синпельёслэсь ӟечлыксэс сяна, жюри соослэсь огъя вылтуссэс но дунъяз. Отын ассэ арбери лэсьтэмез гинэ уг учко. Учко, кызьы со упаковать каремын, кыӵе солэн брендировкаез, кыӵе солэн аннотациез — быдэсак ваньзэ учко. Нокыӵе но замечаниос ӧй вал. Ӵапак Удмуртиысь вань синпельёсты туэ тужгес но пусйизы. Шуизы, азьло аръёсы таӵе умой подачаез ӧй вал, оформлениез ӧй вал Наталья Прокопьева, Чеберлыко киужъёсъя элькунысь центрысь ёзэтлэн кивалтӥсезТодэ вайытом, та дыре Ижкарысь Чеберлыко киужъёсъя элькун юртын Эгра ёросысь ӧнерчиослэн ужъёсынызы «Чеберлыко киужлэн сюресэныз» адӟытон ужа. Со 30-тӥ куартолэзёзь кыстӥськоз. Тегъёс: Лулчеберет Удмуртия вожвылъяськон киуж  